Sascha Faxe (ALT), 2024-11-27:
Det er jo altid det fede ved at komme til sidst, der er sagt en masse ting, så jeg skal prøve ikke at komme med noget alt for langt og klogt.
Dog vil jeg starte med at sige, at vi jo også ser, at Romstatutten er ganske tydelig.
Derfor synes vi, at det er både glædeligt og klædeligt, at regeringen efter ICC's arrestordre har genbekræftet Danmarks støtte til ICC's mandat.
Derfor har vi også i Alternativet en klar forventning om, at Danmark lever op til sin forpligtelse og anholder de eftersøgte, hvis de skulle lande her til lands.
Alt andet ville underminere Danmarks stemme i verden og den regelbaserede verden, som Danmark som lille land er dybt afhængig af.
Folkeretten kan ikke gradbøjes.
Det gælder ens for alle lande og alle verdens ledere uagtet styreform, tro og kultur.
At sætte spørgsmålstegn ved ICC, som vi jo selv er medlem af, er at sætte spørgsmålstegn ved de grundlæggende værdier, som Danmark står for og har arbejdet på, så længe som nogle af os her i salen kan huske.
Derfor er det godt, at spørgsmålet til dagens debat også handler om at gå videre, nemlig i forhold til det politiske, det økonomiske og det diplomatiske.
I det diplomatiske spor har Danmark en tradition for at støtte mere aktivt op end ved blot at gentage, at vi anerkender domstolen.
Så det kunne vi også i det her tilfælde gøre ved f.eks. at støtte domstolen med ressourcer til at sikre beviser – det er en ret dyr affære.
Man kunne støtte med juridisk opbakning og økonomisk.
Vi kan også i kredsen af de andre lande bag Romstatutten lave et arbejde og finde en løsning på, hvordan vi håndterer det, når lande bag statutten ikke vil leve op til deres pligt, som f.eks. Ungarn har været ude at udtrykke.
Vi kan også arbejde aktivt for en anholdelse.
Sidst, men ikke mindst, kan vi fordømme Israels handlinger på samme vis, som vi har fordømt f.eks. Ruslands og andre landes.
I det økonomiske spor er der også et par oplagte ting, Danmark kan gøre.
For nok er der kommet en arrestordre, men vi står også i den ulykkelige situation, at det, ICC mener at have rigelige beviser på er en forbrydelse mod menneskeheden, stadig fortsætter.
Jeg glæder mig sammen med udenrigsministeren og min kollega fra Socialdemokratiet over den nylige våbenhvile mellem Israel og Hizbollah, men der er ikke nogen våbenhvile i de palæstinensiske områder, så derfor fortsætter de her handlinger, vi taler om, stadig.
For at presse på for at stoppe de handlinger kan Danmark arbejde for at få lavet nogle handelssanktioner på EU-niveau, for det vil kunne lave et betydeligt økonomisk pres på Israel.
Vi kunne også stoppe vores egne våbenindkøb fra Israel, da vores penge – måske ikke lige så store – trods alt går direkte ind i den våbenindustri, som holder gang i Israels krigsmaskine.
På det politiske spor kan vi arbejde med at få fælles fodslag i EU til opbakning i ICC.
Jeg håber ligesom størstedelen af mine kolleger her, at våbenhvilen kommer snart, men retssagen ligger så langt ude i fremtiden, at Danmark kan spille en vigtig rolle, når man bliver formand til næste efterår.
Der kunne man gøre EU til den fremmeste forkæmper for en regelbaseret verdensorden.
Sidst, men ikke mindst, kunne vi tage nogle af de samme ting med ind i vores arbejde i FN's Sikkerhedsråd.
Kort sagt står vi i Alternativet for en stærk, regelbaseret verden, og vi mener, at standarder skal være ens, og at ens standarder er helt afgørende for mere lighed, respekt og fred i verden, og det er der så sandelig brug for, som verden ser ud i dag.